तमिलनाडु में Coronavirus के मामले तीन लाख के पार, अब तक पांच हजार से अधिक की मौत
तमिलनाडु में सोमवार को 5,914 नए मरीज सामने आने से इस महामारी के मामले 3,02,815 हो गये। वहीं लगातार आठवें दिन 100 से अधिक मरीजों की मौत होने से इस बीमारी से जान गंवाने वालों की संख्या 5,041 हो गयी।
चेन्नई: तमिलनाडु में सोमवार को 5,914 नए मरीज सामने आने से इस महामारी के मामले 3,02,815 हो गये। वहीं लगातार आठवें दिन 100 से अधिक मरीजों की मौत होने से इस बीमारी से जान गंवाने वालों की संख्या 5,041 हो गयी। सोमवार को 114 और मरीजों की जान चली गई। राज्य में संक्रमितों की संख्या दो लाख से तीन लाख तक पहुंचने में महज 16 दिने लगे हैं। इससे पहले 25 जुलाई को एक लाख से दो लाख के आंकड़े तक पहुंचने में 22 दिन लगे थे। तीन जुलाई को यह आंकड़ा एक लाख पहुंचा था। तमिलनाड में सोमवार को कोविड-19 के 6,037 मरीज स्वस्थ हुए। इसी के साथ राज्य में अब तक कुल 2,44,675 मरीज ठीक हो चुके हैं। फिलहाल बस 53,099 मरीजों का इलाज चल रहा है। सोमवार को जिन लोगों की मौत हुई उनमें चार महीने की बच्ची और 14 साल का एक लड़का है। राज्य के कुल मामले में 1,10,121 चेन्नई के, 18,332 चेंगेलपेट जिले के, 12,131 कांचीपुरम के और 17,340 तिरूवल्लुर के हैं। सोमवार को आये नये मामलों में 976 मरीज चेन्नई के हैं।